[pic] | EUROOPAN YHTEISÖJEN KOMISSIO |

Bryssel 17.9.2007

KOM(2007) 525 lopullinen

2007/0192 (CNS)

Ehdotus

NEUVOSTON ASETUS

euron väärentämisen torjunnan edellyttämistä toimenpiteistä annetun asetuksen (EY) N:o 1338/2001 muuttamisesta

(komission esittämä)

PERUSTELUT

Taustaa

Kesäkuun 28. päivänä 2001 annetussa neuvoston asetuksessa (EY) N:o 1338/2001[1] säädetään euron väärentämisen torjunnan edellyttämistä toimenpiteistä. Olennainen osa torjuntaa ovat väärien rahojen havaitseminen ja tunnistaminen. Tämän vuoksi asetuksen 6 artiklassa säädetään, että luottolaitokset ja muut vastaavat laitokset ovat velvollisia poistamaan liikkeestä sellaiset eurosetelit ja -metallirahat, joiden ne tietävät tai riittävän perustellusti uskovat olevan vääriä, ja toimittamaan ne toimivaltaisille kansallisille viranomaisille.

Tällainen velvoite on osa luottolaitosten ja muiden vastaavien laitosten huolellisuusvelvollisuutta varmistaa eurosetelien ja -metallirahojen aitous laskiessaan ne takaisin liikkeeseen ja väärennösten havaitseminen. Vaikka komission alkuperäiseen asetusta (EY) N:o 1338/2001 koskevaan ehdotukseen sisältyi kyseisten laitosten velvoite tehdä tarkastuksia väärennösten havaitsemiseksi, sitä ei lopulta hyväksytty lähinnä siksi, että sovitut yhtenäiset ja toimivat menetelmät eurosetelien ja -metallirahojen aitouden tunnistamiseksi laajassa mittakaavassa ja väärennösten havaitsemiseksi puuttuivat.

Eurosetelien ja -metallirahojen aitouden tunnistamismenetelmiä koskevan tutkimuksen jälkeen Euroopan keskuspankki antoi ohjeet seteliväärennösten havaitsemiseksi[2] ja komissio antoi suosituksen eurometallirahojen aitouden tunnistamista varten[3]. Niinpä luottolaitoksilla ja muilla vastaavilla laitoksilla on nykyisin käytettävissään uusimmat menetelmät, joilla ne voivat havaita vastaanottamiensa setelien ja metallirahojen väärennökset, ennen kuin ne lasketaan takaisin liikkeeseen. Kansallisten asiantuntijoiden ja Euroopan unionin toimielinten ja elinten keskusteluissa on painotettu, että olisi tärkeää antaa lainsäädäntöä, jossa edellytetään liikkeessä olevien eurosetelien ja -metallirahojen aitouden tunnistamista.

Tarkastukset tehdään asianmukaisesti säädetyillä lajittelukoneilla. Koneet säädetään käyttäen näytteitä, joihin sisältyy sekä aitoja että vääriä seteleitä tai metallirahoja. Sen vuoksi on tärkeää, että testauspaikoissa on saatavilla riittävästi vääriä seteleitä ja metallirahoja koneiden säätämistä varten. Tätä varten on tarpeen sallia väärien setelien ja metallirahojen kuljetus toimivaltaisten viranomaisten sekä EU:n toimielinten ja elinten välillä.

Kansalliset rahanväärennösten tutkimuskeskukset velvoitetaan asetuksen (EY) N:o 1338/2001 4 artiklassa toimittamaan näytekappaleet vääristä seteleistä Euroopan keskuspankille ja 5 artiklassa toimittamaan näytekappaleet vääristä metallirahoista komissiolle.

Väärien rahojen kuljetus laitteiden säätöä varten ei kuitenkaan ole nykyisellään sallittua EU:n tasolla. Vaikka ilman petostarkoitusta tapahtuva väärien setelien ja metallirahojen kuljetus ei sinänsä ole rangaistavaa, se on kuitenkin rikoksen objektiivinen osatekijä, minkä vuoksi se olisi syy panna rikostutkinta vireille. Kansallisten oikeustoimien helpottamiseksi olisi sen vuoksi sallittava väärien rahojen kuljetus laitteiden säätöä varten. Myös muut EU:n toimielimet ja elimet myöntävät, että väärän rahan kuljetus kyseisistä syistä olisi sallittava, ja Euroopan keskuspankki on antanut tätä varten suosituksen[4].

Asetuksen (EY) N:o 1338/2001 antamisen ajankohtana Euroopan teknis-tieteellinen keskus (ETTK) hoiti tehtäviään väliaikaisesti Ranskan valtion rahapajassa, ja se sai komissiolta hallinnollista tukea mutta toimi tästä riippumattomana. Sittemmin ETTK on perustettu pysyvästi komission alaisuuteen neuvoston päätöksellä 2003/861/EY[5] ja komission päätöksellä 2005/37/EY[6]. Tämän vuoksi ei enää ole tarpeen säätää siitä, että ETTK ilmoittaa tiedot komissiolle.

Kesäkuun 28. päivänä 2001 annetulla neuvoston asetuksella (EY) N:o 1339/2001[7] ulotetaan asetuksen (EY) N:o 1338/2001 vaikutukset koskemaan myös niitä jäsenvaltioita, jotka eivät ole ottaneet euroa yhtenäisvaluutakseen. Asetuksen (EY) N:o 1339/2001 1 artiklassa viitataan kyseisten kahden asetuksen välille luotuun dynaamiseen suhteeseen. Oikeudelliselta kannalta tämä tarkoittaa sitä, että jäljempänä esitettyjä, asetusta (EY) N:o 1338/2001 koskevia muutoksia sovelletaan ilman eri toimenpiteitä myös euroalueeseen kuulumattomiin jäsenvaltioihin.

Ehdotetut muutokset

Edellä esitetyn perusteella ehdotetaan, että muutetaan:

1. asetuksen 4 artiklan 2 kohta ja 5 artiklan 2 kohta siten, että sallitaan väärien seteleiden ja metallirahojen kuljetus asetuksen (EY) N:o 1338/2001 2 artiklan b kohdassa määriteltyjen toimivaltaisten viranomaisten sekä EU:n toimielinten ja elinten välillä;

2. asetuksen 5 artiklan 4 kohta siten, että kolmannesta virkkeestä poistetaan viittaus komissioon;

3. asetuksen 6 artikla siten, että artiklaan lisätään luottolaitosten ja muiden vastaavien laitosten velvoite tarkastaa vastaanottamiensa ja takaisin liikkeeseen laskettavien eurosetelien ja -metallirahojen aitous Euroopan keskuspankin seteleille ja komission metallirahoille määrittelemiä menettelyjä noudattaen. Laitoksille annetaan aikaa sisäisten menettelyjensä mukauttamista ja laitteiden parantamista varten.

2007/0192 (CNS)

Ehdotus

NEUVOSTON ASETUS

euron väärentämisen torjunnan edellyttämistä toimenpiteistä annetun asetuksen (EY) N:o 1338/2001 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 123 artiklan 4 kohdan kolmannen virkkeen,

ottaa huomioon komission ehdotuksen[8],

ottaa huomioon Euroopan parlamentin lausunnon[9],

ottaa huomioon Euroopan keskuspankin lausunnon[10],

sekä katsoo seuraavaa:

(1) Neuvoston asetuksessa (EY) N:o 1338/2001[11] velvoitetaan luottolaitokset ja muut vastaavat laitokset poistamaan liikkeestä kaikki vastaanottamansa setelit ja metallirahat, joiden ne tietävät tai riittävän perustellusti uskovat olevan vääriä ja toimittamaan ne toimivaltaisille kansallisille viranomaisille.

(2) On tärkeää varmistaa, että liikkeessä olevat eurosetelit ja -metallirahat ovat aitoja. Nykyisin on käytettävissä menettelyjä, joilla luottolaitokset ja muut vastaavat laitokset voivat tarkastaa vastaanottamiensa eurosetelien ja -metallirahojen aitouden ennen niiden laskemista takaisin liikkeeseen. Jotta kyseiset laitokset voisivat täyttää aitouden tarkastamista koskevan velvoitteen ja käyttää näitä menettelyjä, ne tarvitsevat aikaa sisäisen toimintansa mukauttamiseen.

(3) Euroseteleiden ja -metallirahojen aitouden tarkastus edellyttää laitteiden asianmukaista säätöä. Laitteiden säätämistä varten testauspaikoissa on oltava saatavilla tarvittava määrä vääriä seteleitä ja metallirahoja. Tämän vuoksi on tärkeää sallia väärennösten kuljetus toimivaltaisten kansallisten viranomaisten sekä Euroopan unionin toimielinten ja elinten välillä.

(4) Euroopan teknis-tieteellinen keskus on nyt virallisesti perustettu komission alaisuuteen neuvoston päätöksellä 2003/861/EY[12] ja komission päätöksellä 2005/37/EY[13]. Tämän vuoksi ei enää tarvita säännöstä, jossa määrätään, että ETTK ilmoittaa tiedot komissiolle.

(5) Tätä asetusta sovelletaan 28 päivänä kesäkuuta 2001 annetun neuvoston asetuksen (EY) N:o 1339/2001 1 artiklan nojalla euroalueen ulkopuolisiin jäsenvaltioihin; kyseisessä artiklassa ulotetaan asetuksen (EY) N:o 1338/2001 vaikutukset koskemaan niitä jäsenvaltioita, jotka eivät ole ottaneet euroa yhtenäisvaluutakseen.

(6) Tämän vuoksi asetus (EY) N:o 1338/2001 olisi muutettava vastaavasti,

ON ANTANUT TÄMÄN ASETUKSEN:

1 artikla

Muutokset

Muutetaan asetus (EY) N:o 1338/2001 seuraavasti:

1. Muutetaan 4 artikla seuraavasti:

a) korvataan otsikko seuraavasti:

”Velvollisuus toimittaa väärät setelit”;

b) lisätään 2 kohdan loppuun seuraava virke:

”Liikkeessä olevien eurosetelien aitouden valvomisen helpottamiseksi sallitaan väärien setelien kuljetus toimivaltaisten kansallisten viranomaisten sekä Euroopan unionin toimielinten ja elinten välillä.”

2. Muutetaan 5 artikla seuraavasti:

a) korvataan otsikko seuraavasti:

”Velvollisuus toimittaa väärät metallirahat”;

b) lisätään 2 kohdan loppuun seuraava virke:

”Liikkeessä olevien metallirahojen aitouden valvomisen helpottamiseksi sallitaan väärien metallirahojen kuljetus toimivaltaisten kansallisten viranomaisten sekä Euroopan unionin toimielinten ja elinten välillä.”

c) korvataan 4 kohta seuraavasti:

”Euroopan teknis-tieteellinen keskus (ETTK) analysoi ja luokittelee kaikki uudentyyppiset väärät eurometallirahat. Tämän toteuttamiseksi ETTK:lla on oikeus käyttää eurometallirahoja koskevia teknisiä tietoja ja tilastoja, joita säilytetään Euroopan keskuspankissa. ETTK toimittaa analyysinsa lopulliset merkitykselliset tulokset toimivaltaisille kansallisille viranomaisille sekä Euroopan keskuspankille sen vastuualueiden osalta. Euroopan keskuspankki toimittaa tulokset Europolille 3 artiklan 3 kohdassa tarkoitetun sopimuksen mukaisesti.”

3. Muutetaan 6 artikla seuraavasti:

a) korvataan 1 kohta seuraavasti:

”1. Luottolaitokset ja kaikki muut laitokset, jotka osallistuvat setelien ja metallirahojen ammattimaiseen lajitteluun ja levittämiseen, myös ne, joiden toimintaan kuuluu eri valuuttamääräisten setelien tai metallirahojen vaihto, esimerkiksi valuutanvaihtopisteet, ovat velvollisia varmistamaan, että niiden vastaanottamien ja takaisin liikkeeseen laskettavien eurosetelien ja -metallirahojen aitous on tarkastettu ja väärennökset havaittu. Tarkastukset tehdään menettelyillä, jotka Euroopan keskuspankki määrittää euroseteleille ja komissio eurometallirahoille.

Ensimmäisessä alakohdassa tarkoitetut laitokset ovat velvollisia poistamaan liikkeestä kaikki eurosetelit ja -metallirahat, joiden ne tietävät tai riittävän perustellusti uskovat olevan vääriä. Niiden on toimitettava väärät rahat viipymättä toimivaltaisille kansallisille viranomaisille.”

b) lisätään 3 kohdan loppuun alakohta seuraavasti:

”Poiketen siitä, mitä 3 kohdan ensimmäisessä alakohdassa säädetään, tämän artiklan 1 kohdan ensimmäisen alakohdan soveltamisen edellyttämät lait, asetukset ja hallinnolliset määräykset on annettava 31 päivään joulukuuta 2009 mennessä. Jäsenvaltioiden on toimitettava ne komissiolle ja Euroopan keskuspankille viipymättä.”

2 artikla

Soveltaminen

Tätä asetusta sovelletaan neuvoston asetuksen (EY) N:o 974/98[14] 1 artiklan ensimmäisessä kohdassa määritellyissä osallistuvissa jäsenvaltioissa.

3 artikla

Voimaantulo

Tämä asetus tulee voimaan […] päivänä sen jälkeen, kun se on julkaistu Euroopan unionin virallisessa lehdessä .

Tehty Brysselissä

Neuvoston puolesta

Puheenjohtaja

[…]

[1] EYVL L 181, 4.7.2001, s. 6.

[2] Saatavilla osoitteessa www.ecb.int

[3] EUVL L 184, 15.7.2005, s. 60.

[4] EUVL C 257, 25.20.2006, s. 16.

[5] EUVL L 325, 12.12.2003, s. 44.

[6] EUVL L 19, 21.1.2005, s. 73.

[7] EYVL L 181, 4.7.2001, s. 11.

[8] EUVL C […], […], s. […].

[9] EUVL C […], […], s. […].

[10] EUVL C […], […], s. […].

[11] EYVL L 181, 4.7.2001, s. 6.

[12] EUVL L 325, 12.12.2003, s. 44.

[13] EUVL L 19, 21.1.2005, s. 73.

[14] EYVL L 139, 11.5.1998, s. 1.